b'\n_START_ARTICLE_\nGeorge Eliot\n_START_SECTION_\nBiografia\n_START_PARAGRAPH_\nMary Anne Evans a fost al treilea copil al lui Robert Evans (1773-1849) \xc8\x99i al Christianei Evans (n\xc4\x83scut\xc4\x83 Pearson), fiica unui fermier local (1788-1836). \xc3\x8en copil\xc4\x83rie, Mary Evans, a fost deseori numit\xc4\x83 Marian. A avut un frate, Robert (1802-1864), \xc8\x99i o sor\xc4\x83, Fanny (1805-1882), din prima c\xc4\x83s\xc4\x83torie a tat\xc4\x83lui s\xc4\x83u cu Harriet Poznton (?1780-1809). Robert Evans a fost administratorul mo\xc8\x99iei Arbury Hall ai familiei Newgate din Warwickshire, dar Mary Anne s-a n\xc4\x83scut la mo\xc8\x99ia South Farm. La \xc3\xaenceputul anilor 1820 familia s-a mutat \xc3\xaentr-o cas\xc4\x83 numit\xc4\x83 Griff, ce se afla \xc3\xaentre Nuneaton \xc8\x99i Coventry. Al\xc8\x9bi fra\xc8\x9bi \xc8\x99i surori ale sale au fost, Christiana, cunoscut\xc4\x83 drept Chrissey (1814-1859), Isaac (1816-1890), \xc8\x99i fra\xc8\x9bii gemeni care au supravie\xc8\x9buit pu\xc8\x9bine zile \xc3\xaen martie 1821._NEWLINE_T\xc3\xa2n\xc4\x83ra Evans era evident inteligent\xc4\x83, \xc8\x99i datorit\xc4\x83 postului important ocupat de tat\xc4\x83l s\xc4\x83u la conducerea mo\xc8\x99iei, i s-a permis accesul la biblioteca din Arbury Hall, care i-a fost de folos \xc3\xaen educa\xc8\x9bia ei \xc8\x99i \xc3\xaen l\xc4\x83rgirea orizontului de cuno\xc8\x99tin\xc8\x9be. Educa\xc8\x9bia sa clasic\xc4\x83 \xc8\x99i-a l\xc4\x83sat amprenta; Christopher Stray a remarcat c\xc4\x83: "Romanele lui George Eliot sunt influen\xc8\x9bate de literatura greac\xc4\x83 (doar una dintre c\xc4\x83r\xc8\x9bile ei poate fi tip\xc4\x83rit\xc4\x83 corect f\xc4\x83r\xc4\x83 a folosi fonturi grece\xc8\x99ti), \xc8\x99i temele sale sunt deseori influen\xc8\x9bate de tragedia greac\xc4\x83". Vizitele sale frecvente la mo\xc8\x99ia South Farm i-au permis, de asemenea, s\xc4\x83 compare bog\xc4\x83\xc8\x9bia \xc3\xaen care tr\xc4\x83ia proprietarul de p\xc4\x83m\xc3\xa2nturi cu vie\xc8\x9bile oamenilor mult mai s\xc4\x83raci. Aceast\xc4\x83 diferen\xc8\x9b\xc4\x83 dintre vie\xc8\x9bile lor va ap\xc4\x83rea des \xc3\xaen multe opere ale sale. O importan\xc8\x9b\xc4\x83 mare \xc3\xaen crea\xc8\x9biile timpurii a avut-o, de asemenea, religia. Ea a fost educat\xc4\x83 \xc3\xaentr-o familie anglican\xc4\x83, dar \xc3\xaen acea perioad\xc4\x83 Midlands era un teritoriu cunoscut prin num\xc4\x83rul cresc\xc3\xa2nd de sectan\xc8\x9bi. Mary Anne a primit burse la \xc8\x99colile din Attleborough, Nuneaton \xc8\x99i Coventry. La Nuneaton ea a fost \xc3\xaenv\xc4\x83\xc8\x9bat\xc4\x83 de c\xc4\x83lug\xc4\x83ri\xc8\x9ba evanghelic\xc4\x83 Maria Lewis \xe2\x80\x93 cu care va coresponda ulterior \xe2\x80\x93 iar la \xc8\x99coala \xc3\xaen Coventry este \xc3\xaenv\xc4\x83\xc8\x9bat\xc4\x83 de surorile baptiste._NEWLINE_\xc3\x8en 1836 moare mama sa, iar Mary Anne Evans se \xc3\xaentoarce acas\xc4\x83 pentru a prelua conducerea casei. Continu\xc4\x83 coresponden\xc8\x9ba cu tutorele s\xc4\x83u Maria Lewis. C]nd Evans avea 21 de ani, fratele s\xc4\x83u Isaac se c\xc4\x83s\xc4\x83tore\xc8\x99te \xc8\x99i se stabile\xc8\x99te cu familia \xc3\xaen casa lor, de aceea Mary Anne, \xc3\xaempreun\xc4\x83 cu tat\xc4\x83l s\xc4\x83u se vor muta la Foleshill, nu departe de Coventry. Apropierea de societatea din Coventry aduce noi influen\xc8\x9be; \xc3\xaen special e influen\xc8\x9bat\xc4\x83 de Charles \xc8\x99i Cara Bray. Charles Bray s-a \xc3\xaembog\xc4\x83\xc8\x9bit fabric\xc3\xa2nd panglici \xc8\x99i \xc8\x99i-a \xc3\xaenvestit capitalul \xc3\xaen construc\xc8\x9bia unor \xc8\x99coli sau \xc3\xaen alte cauze filantropice. Mary Anne, care se lupta de ceva timp cu dubiile la tema religiei, devine prieten\xc4\x83 apropiat\xc4\x83 cu progresistul \xc8\x99i liber-g\xc3\xa2nditorul Bray, casa acestuia fiind paradisul pentru cei care sus\xc8\x9bineau \xc8\x99i dezb\xc4\x83teau p\xc4\x83reri radicale. Printre cei pe care t\xc3\xa2n\xc4\x83ra Mary Anne Evans i-a cunoscut \xc3\xaen casa Bray erau Robert Owen, Herbert Spencer, Harriet Martineau \xc8\x99i Ralph Waldo Emerson. Prin intermediul acestei societ\xc4\x83\xc8\x9bi, Evans a fost prezentat\xc4\x83 unor teologi mai liberali \xc8\x99i unor scriitori ca David Strauss \xc8\x99i Ludwig Feuerbach, care insuflau dubii privind veridicitatea istoriilor Biblice. De fapt, prima sa mare oper\xc4\x83 literar\xc4\x83 a fost traducerea \xc3\xaen englez\xc4\x83 a \xe2\x80\x9eVie\xc8\x9bii lui Iisus\xe2\x80\x9d (1846) de Strauss, care a fost completat\xc4\x83 mai t\xc3\xa2rziu de alt membru al cercului Rosehill._NEWLINE_C\xc3\xa2nd Mary Anne \xc8\x99i-a pierdut credin\xc8\x9ba religioas\xc4\x83, tat\xc4\x83l s\xc4\x83u a amenin\xc8\x9bat-o c\xc4\x83 o va alunga, de\xc8\x99i aceasta nu s-a \xc3\xaent\xc3\xa2mplat. \xc3\x8en schimb, ea a mers la biseric\xc4\x83 de-a lungul anilor \xc8\x99i a \xc3\xaentre\xc8\x9binut  casa pentru el p\xc3\xa2n\xc4\x83 la moartea lui, \xc3\xaen 1849. La cinci zile dup\xc4\x83 \xc3\xaenmorm\xc3\xa2ntarea tat\xc4\x83lui s\xc4\x83u, va \xc3\xaentreprinde o c\xc4\x83l\xc4\x83torie \xc3\xaen Elve\xc8\x9bia \xc3\xaempreun\xc4\x83 cu familia Bray. Ea decide s\xc4\x83 locuiasc\xc4\x83 singur\xc4\x83 la Geneva, mai \xc3\xaent\xc3\xa2i l\xc3\xa2ng\xc4\x83 lacul Plongeon (l\xc3\xa2ng\xc4\x83 cl\xc4\x83dirile ONU din prezent), ulterior pe Rue de Chanoines (acum Rue de la Pelisserie) la etajul trei - \xc3\xaempreun\xc4\x83 cu Fran\xc3\xa7ois \xc8\x99i Juliet d\xe2\x80\x99Albert Durade. Ea cite\xc8\x99te mult \xc8\x99i \xc3\xaentreprinde plimb\xc4\x83ri \xc3\xaendelungate care o inspir\xc4\x83 mult. Fran\xc3\xa7ois i-a pictat portretul. Dup\xc4\x83 re\xc3\xaentoarcerea \xc3\xaen Anglia, \xc3\xaen 1850, ea se mut\xc4\x83 la Londra inten\xc8\x9bion\xc3\xa2nd s\xc4\x83 devin\xc4\x83 scriitoare \xc8\x99i s\xc4\x83 se numeasc\xc4\x83 Marian Evans. A stat \xc3\xaen casa lui John Chapman, un publicist radical, pe care l-a cunoscut la Rosehill \xc8\x99i care i-a tip\xc4\x83rit traducerea \xe2\x80\x9eVie\xc8\x9bii lui Iisus\xe2\x80\x9d. Chapman cump\xc4\x83rase recent jurnalul de st\xc3\xa2nga "The Westminster Review", \xc8\x99i \xc3\xaen 1851 Evans este numit\xc4\x83 ajutor al editorului. De\xc8\x99i Chapman era editorul propriu-zis, cea mai mare parte a muncii o f\xc4\x83cea Evans, colabor\xc3\xa2nd, p\xc3\xa2n\xc4\x83 la plecarea sa \xc3\xaen 1856, la multe eseuri \xc8\x99i corect\xc4\x83ri._NEWLINE_Femeile scriitoare nu erau ceva neobi\xc8\x99nuit pe acele vremuri, \xc3\xaens\xc4\x83 rolul lui Evans \xc3\xaen fruntea literaturii de atunci era. Prezen\xc8\x9ba unei femei tinere, nec\xc4\x83s\xc4\x83torite, \xc3\xaen societatea preponderent b\xc4\x83rb\xc4\x83teasc\xc4\x83 din Londra era total neobi\xc8\x99nuit\xc4\x83 \xc3\xaen acele timpuri, mai mult dec\xc3\xa2t at\xc3\xa2t - uneori \xc8\x99i scandaloas\xc4\x83. De\xc8\x99i se ar\xc4\x83ta hot\xc4\x83r\xc3\xa2t\xc4\x83, ea era deseori sensibil\xc4\x83, depresiv\xc4\x83 \xc8\x99i m\xc4\x83cinat\xc4\x83 de dubii. Evans ar\xc4\x83ta o aparen\xc8\x9b\xc4\x83 boln\xc4\x83vicioas\xc4\x83, [5] \xc8\x99i \xc8\x99i-a format un num\xc4\x83r de rela\xc8\x9bii emo\xc8\x9bionale st\xc3\xa2njenitoare \xc8\x99i nereciproce, inclusiv ata\xc8\x99amentul fa\xc8\x9b\xc4\x83 de patronul s\xc4\x83u, John Chapman, \xc8\x99i Herbert Spencer. Totu\xc8\x99i, o alt\xc4\x83 atrac\xc8\x9bie improprie se va dovedi a fi mult mai folositoare \xc8\x99i cu succes pentru Mary Anne Evans. _NEWLINE_Filozoful \xc8\x99i criticul George Henry Lewes a \xc3\xaent\xc3\xa2lnit-o pe Evans \xc3\xaen 1851, iar din 1854 ei au hot\xc4\x83r\xc3\xa2t s\xc4\x83 locuiasc\xc4\x83 \xc3\xaempreun\xc4\x83. Lewes era c\xc4\x83s\xc4\x83torit cu Agnes Jervis, dar c\xc4\x83zuser\xc4\x83 de acord s\xc4\x83 aib\xc4\x83 o c\xc4\x83s\xc4\x83torie deschis\xc4\x83, \xc8\x99i - \xc3\xaen afar\xc4\x83 de cei trei copii pe care i-au avut \xc3\xaempreun\xc4\x83 - Agnes a mai avut al\xc8\x9bi copii de la c\xc3\xa2\xc8\x9biva b\xc4\x83rba\xc8\x9bi. Din momentul c\xc3\xa2nd Lewes a fost numit \xc3\xaen certificatul de na\xc8\x99tere tat\xc4\x83l unuia dintre ace\xc8\x99ti copii, de\xc8\x99i se \xc8\x99tia c\xc4\x83 este fals, el a fost considerat ulterior complice la adulter, \xc8\x99i nu a mai putut s\xc4\x83 divor\xc8\x9beze de Agnes. \xc3\x8en iulie 1854, Lewes \xc8\x99i Evans c\xc4\x83l\xc4\x83toresc \xc3\xaempreun\xc4\x83 la Weimar \xc8\x99i la Berlin pentru cercet\xc4\x83ri. \xc3\x8enainte de a merge \xc3\xaen Germania, Evans continu\xc4\x83 s\xc4\x83 fie preocupat de lucr\xc4\x83ri teologice, traduc\xc3\xa2nd \xe2\x80\x9eEsen\xc8\x9ba Cre\xc8\x99tinismului\xe2\x80\x9d de Feuerbach, iar \xc3\xaen timp ce se afl\xc4\x83 peste hotare scrie eseuri \xc8\x99i lucreaz\xc4\x83 la traducerea "Eticii" lui Baruch Spinoza, pe care o termin\xc4\x83 \xc3\xaen 1856, dar nu este publicat\xc4\x83 \xc3\xaen timpul vie\xc8\x9bii sale._NEWLINE_C\xc4\x83l\xc4\x83toria \xc3\xaen Germania a fost, de asemenea, \xc8\x99i luna de miere a lui Evans \xc8\x99i Lewes, care se considerau c\xc4\x83s\xc4\x83tori\xc8\x9bi, ea numindu-se Marian Evans Lewes, \xc8\x99i adres\xc3\xa2ndu-se lui Lewes ca unui so\xc8\x9b. \xc3\x8en societatea victorian\xc4\x83 nu se obi\xc8\x99nuia ca b\xc4\x83rba\xc8\x9bii \xc8\x99i femeile s\xc4\x83 aib\xc4\x83 rela\xc8\x9bii libere; dar Charles Bray, John Chapman, Charles Dickens, Friedrich Engels \xc8\x99i Wilkie Collins au avut rela\xc8\x9bii cu alte femei dec\xc3\xa2t cele cu care erau c\xc4\x83s\xc4\x83tori\xc8\x9bi, de\xc8\x99i mult mai discret dec\xc3\xa2t au f\xc4\x83cut-o Lewes \xc8\x99i Evans. Admiterea \xc3\xaen public a rela\xc8\x9biei lor de c\xc4\x83tre Lewes era aspectul cel mai scandalos. La \xc3\xaentoarcerea lor \xc3\xaen Anglia, ei au tr\xc4\x83it departe de societatea Londrei, \xc3\xaen m\xc4\x83sur\xc4\x83 egal\xc4\x83 evit\xc3\xa2nd \xc8\x99i fiind evita\xc8\x9bi. _NEWLINE_Continu\xc3\xa2nd s\xc4\x83 scrie articole pentru "Westminster Review", Evans a hot\xc4\x83r\xc3\xa2t s\xc4\x83 devin\xc4\x83 romancier\xc4\x83, fix\xc3\xa2ndu-\xc8\x99i o declara\xc8\x9bie-program \xc3\xaentr-unul din ultimele sale eseuri pentru Review: Silly Novels by Lady Novelists. Eseul critica subiectele triviale \xc8\x99i ridicole ale literaturii feminine de fic\xc8\x9biune din acele timpuri. \xc3\x8en alte eseuri, ea l\xc4\x83udase realismul romanelor scrise \xc3\xaen Europa la acea vreme, accentele realiste devenind clare \xc3\xaen toat\xc4\x83 crea\xc8\x9bia ulterioar\xc4\x83 a ei. De asemenea, \xc8\x99i-a creat un pseudonim \xe2\x80\x93 George Eliot. Acest nume b\xc4\x83rb\xc4\x83tesc a fost ales pentru a se distan\xc8\x9ba de alte scriitoare de romane proaste, dar \xc8\x99i pentru a evita discu\xc8\x9biile viclene despre statutul s\xc4\x83u conjugal._NEWLINE_\xc3\x8en 1858 este publicat, \xc3\xaen "Blackwood\xe2\x80\x99s Magazine", Amos Barton, primul din \xe2\x80\x9eScene din via\xc8\x9ba unui cleric\xe2\x80\x9d (Scenes of Clerical Life), \xc8\x99i al\xc4\x83turi de alte "Scene", este bine primit. Primul s\xc4\x83u roman publicat \xc3\xaen \xc3\xaentregime \xc3\xaen 1859 este Adam Bede; av\xc3\xa2nd un succes imediat, el genereaz\xc4\x83 \xc8\x99i un interes fa\xc8\x9b\xc4\x83 de personalitatea autorului. \xe2\x80\x9eScene din via\xc8\x9ba unui cleric\xe2\x80\x9d erau considerate crea\xc8\x9bia de c\xc4\x83tre un pastor protestant, sau poate de c\xc4\x83tre femeia acestuia. Odat\xc4\x83 cu apari\xc8\x9bia popularului Adam Bede, specula\xc8\x9bia a crescut \xc8\x99i mai mult; mai mult dec\xc3\xa2t at\xc3\xa2t, apare chiar \xc8\x99i un pretins autor \xe2\x80\x93 Joseph Liggins. Spre sf\xc3\xa2r\xc8\x99it, George Eliot a f\xc4\x83cut un pas \xc3\xaendr\xc4\x83zne\xc8\x9b declar\xc3\xa2nd c\xc4\x83 ea este autoarea. Dezv\xc4\x83luirile despre via\xc8\x9ba privat\xc4\x83 a lui George Eliot i-au surprins \xc8\x99i i-au \xc8\x99ocat pe mul\xc8\x9bi dintre cititorii care o adorau, dar aceasta nu a afectat popularitatea sa ca romancier\xc4\x83. Rela\xc8\x9bia lui Eliot cu Lewes i-a asigurat curajul \xc8\x99i stabilitatea de care ea avea nevoie pentru a scrie fic\xc8\x9biune; totu\xc8\x99i a trecut un timp p\xc3\xa2n\xc4\x83 ei au fost accepta\xc8\x9bi \xc3\xaen societate. Acceptarea lor a fost confirmat\xc4\x83 \xc3\xaen final \xc3\xaen 1877, c\xc3\xa2nd au fost prezenta\xc8\x9bi Prin\xc8\x9besei Louise, fiica reginei Victoria, care era o cititoare pasionat\xc4\x83 a romanelor lui George Eliot._NEWLINE_Dup\xc4\x83 succesul cu Adam Bede, George Eliot continu\xc4\x83 s\xc4\x83 scrie romane de succes \xc3\xaen urm\xc4\x83torii cincisprezece ani. Dup\xc4\x83 un an de la publicarea lui Adam Bede, ea scrie The Mill on the Floss (\xe2\x80\x9eMoara de pe Floss\xe2\x80\x9d), dedic\xc3\xa2nd manuscrisul: "iubitului meu so\xc8\x9b, George Henry Lewes, \xc3\xaei ofer acest MS. al celei de-a treia c\xc4\x83r\xc8\x9bi, scrise \xc3\xaen cel de-al \xc8\x99aselea an al vie\xc8\x9bii noastre \xc3\xaempreun\xc4\x83 la Holly Lodge, South Field, Wandsworth, \xc8\x99i \xc3\xaencheiat la 21 martie 1860."_NEWLINE_Ultimul s\xc4\x83u roman a fost Daniel Deronda, publicat \xc3\xaen 1876, dup\xc4\x83 ce ea \xc8\x99i Lewes s-au mutat la Witley, Surrey. Dar s\xc4\x83n\xc4\x83tatea lui Lewes se \xc3\xaenr\xc4\x83ut\xc4\x83\xc8\x9be\xc8\x99te \xc8\x99i el moare peste doi ani, la 30 noiembrie 1878. Urm\xc4\x83torii doi ani, Eliot \xc3\xaei petrece edit\xc3\xa2nd, pentru publica\xc8\x9bie, ultima lucrare a lui Lewes \xe2\x80\x9eLife and Mind\xe2\x80\x9d \xc8\x99i g\xc4\x83se\xc8\x99te consolare cu John Walter Cross, un bancher american a c\xc4\x83rui mam\xc4\x83 murise recent._NEWLINE_La 16 mai 1880, George Eliot d\xc4\x83 na\xc8\x99tere b\xc3\xa2rfelor \xc8\x99i controverselor, m\xc4\x83rit\xc3\xa2ndu-se cu un b\xc4\x83rbat mai t\xc3\xa2n\xc4\x83r dec\xc3\xa2t ea cu dou\xc4\x83zeci de ani \xc8\x99i schimb\xc3\xa2ndu-\xc8\x99i din nou numele, de aceast\xc4\x83 dat\xc4\x83 \xc3\xaen Mary Anne Cross. C\xc4\x83s\xc4\x83toria legal\xc4\x83 l-a mul\xc8\x9bumit, cel pu\xc8\x9bin, pe fratele ei Isaac, care \xc3\xaei trimite felicit\xc4\x83ri, dar dup\xc4\x83 ce rupsese rela\xc8\x9biile cu sora sa atunci c\xc3\xa2nd ea \xc3\xaencepuse s\xc4\x83 tr\xc4\x83iasc\xc4\x83 cu Lewes. John W. Cross era, mai degrab\xc4\x83, un tip schimb\xc4\x83tor \xc8\x99i instabil. El a c\xc4\x83zut sau a s\xc4\x83rit de la balconul hotelului \xc3\xaen care ei locuiau \xc3\xaen Canal Grande din Vene\xc8\x9bia, unde perechea \xc3\xae\xc8\x99i petrecea luna de miere. Cross a supravie\xc8\x9buit, iar ei s-au \xc3\xaentors \xc3\xaen Anglia. Cuplul s-a mutat \xc3\xaentr-o cas\xc4\x83 nou\xc4\x83 \xc3\xaen Chelsea, dar Eliot s-a \xc3\xaemboln\xc4\x83vit de o infec\xc8\x9bie a g\xc3\xa2tului. Aceasta, combinat\xc4\x83 cu insuficien\xc8\x9ba renal\xc4\x83 care a afectat-o \xc3\xaen ultimii doi ani, \xc3\xaei aduce moartea lui George Eliot, \xc3\xaen v\xc3\xa2rst\xc4\x83 de 61 de ani, la 22 decembrie 1880._NEWLINE_Posibilitatea \xc3\xaenmorm\xc3\xa2nt\xc4\x83rii la Westminster Abbey a fost respins\xc4\x83 pe motivul c\xc4\x83 Eliot a negat credin\xc8\x9ba cre\xc8\x99tin\xc4\x83, dar \xc8\x99i din cauza rela\xc8\x9biei cu Lewes. George Eliot este \xc3\xaenmorm\xc3\xa2ntat\xc4\x83 la Highgate Cemetery (East), Highgate, London \xc3\xaen teritoriul rezervat pentru sectan\xc8\x9bii religio\xc8\x99i, al\xc4\x83turi de George Henry Lewes. \xc3\x8en 1980, la \xc3\xaemplinirea a 100 de ani de la moartea sa, o piatr\xc4\x83 memorial\xc4\x83 a fost pus\xc4\x83 pentru ea \xc3\xaen Col\xc8\x9bul Poe\xc8\x9bilor. C\xc3\xa2teva cl\xc4\x83diri din localitatea sa natal\xc4\x83, Nuneaton, \xc3\xaei poart\xc4\x83 numele sau titlul operelor sale (George Eliot Hospital, George Eliot Community School sau Middlemarch Junior School).\n_START_SECTION_\nOpera\n_START_PARAGRAPH_\nGeorge Eliot a scris romanul Middlemarch, unde prezint\xc4\x83 povestea unor str\xc4\x83ini \xc3\xaen Anglia din ajunul Reformei din 1832. Personajele principale, Dorothea Brooke \xc8\x99i Tertius Lydgate sunt constr\xc3\xa2n\xc8\x99i de a\xc8\x99tept\xc4\x83rile lor nerealizabile, dar \xc8\x99i de societatea conservatoare. Romanul este remarcabil prin ad\xc3\xa2nca analiz\xc4\x83 psihologic\xc4\x83 \xc8\x99i portretele sofisticate._NEWLINE_De-a lungul carierei sale, Eliot a scris despre via\xc8\x9ba politic\xc4\x83. De la \xe2\x80\x9eAdam Bede\xe2\x80\x9d \xc8\x99i p\xc3\xa2n\xc4\x83 la \xe2\x80\x9eMoara de pe Floss\xe2\x80\x9d \xc8\x99i \xe2\x80\x9eSilas Marner\xe2\x80\x9d, Eliot prezint\xc4\x83 via\xc8\x9ba \xe2\x80\x9eoutsiderilor\xe2\x80\x9d politici \xc8\x99i persecu\xc8\x9biile din ora\xc8\x99ele mici. Niciun autor de dup\xc4\x83 Jane Austen nu a fost at\xc3\xa2t de con\xc8\x99tient social \xc8\x99i at\xc3\xa2t de perspicace \xc3\xaen demascarea ipocriziei nobililor. \xe2\x80\x9eFelix Holt, Radicalul\xe2\x80\x9d \xc8\x99i \xe2\x80\x9eLegenda  lui Jubal\xe2\x80\x9d au fost pur politice; criza politic\xc4\x83 este la originea lui \xe2\x80\x9eMiddlemarch\xe2\x80\x9d. Cititorii din epoca victorian\xc4\x83 \xc3\xaei l\xc4\x83udau c\xc4\x83r\xc8\x9bile pentru descrierea societ\xc4\x83\xc8\x9bii rurale, pe care Eliot o cunoscuse \xc3\xaen copil\xc4\x83rie, \xc8\x99i remarc\xc3\xa2nd, dup\xc4\x83 cum ea \xc3\xaei spunea \xc8\x99i lui Wordsworth, c\xc4\x83 prea mult\xc4\x83 aten\xc8\x9bie se acorda detaliilor mondene ale vie\xc8\x9bii de la \xc8\x9bar\xc4\x83. Eliot, totu\xc8\x99i, nu se identifica cu \xc8\x9b\xc4\x83ranii. _NEWLINE_Elementele religioase din opera sa, de asemenea, se datoreaz\xc4\x83 educa\xc8\x9biei sale; tr\xc4\x83irile lui Maggie Tulliver din \xe2\x80\x9eMoara de pe Floss\xe2\x80\x9d prezint\xc4\x83 multe asem\xc4\x83n\xc4\x83ri cu dezvoltarea tinerei Mary Anne Evans. C\xc3\xa2nd Silas Marner este convins c\xc4\x83 \xc3\xaenstr\xc4\x83inarea sa de biseric\xc4\x83 \xc3\xaenseamn\xc4\x83 \xc8\x99i \xc3\xaenstr\xc4\x83inarea de societate, via\xc8\x9ba autoarei este iar\xc4\x83\xc8\x99i oglindit\xc4\x83 \xc3\xaen refuzul ei de a merge la biseric\xc4\x83. Ea ajunge la cele mai mari asem\xc4\x83n\xc4\x83ri autobiografice \xc3\xaen \xe2\x80\x9eLooking Backwards\xe2\x80\x9d, parte din ultima sa oper\xc4\x83 tip\xc4\x83rit\xc4\x83 \xe2\x80\x9eImpressions of Theophrastus Such\xe2\x80\x9d. \xc3\x8en anii c\xc3\xa2nd a scris \xe2\x80\x9eDaniel Deronda\xe2\x80\x9d, v\xc3\xa2nz\xc4\x83rile lui Eliot au sc\xc4\x83zut, iar ea a disp\xc4\x83rut din aten\xc8\x9bia publicului. Nu i-a ajutat nici biografia, scris\xc4\x83 de so\xc8\x9b dup\xc4\x83 moartea ei, care o prezenta ca o femeie extraordinar\xc4\x83, aproape sf\xc3\xa2nt\xc4\x83. \xc3\x8en secolul XX, ea a fost sus\xc8\x9binut\xc4\x83 de o nou\xc4\x83 genera\xc8\x9bie de critici, mai remarcabil\xc4\x83 fiind Virginia Woolf, care a numit \xe2\x80\x9eMiddlemarch\xe2\x80\x9d \xe2\x80\x9eunul dintre pu\xc8\x9binele romane engleze\xc8\x99ti scris pentru oameni maturi\xe2\x80\x9d Variatele filme \xc8\x99i adapt\xc4\x83ri televizate ale c\xc4\x83r\xc8\x9bilor sale au reintrodus-o pe Eliot publicului larg.'